№ ....................

............................... г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-Н РУМЕН ПОРОЖАНОВ** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****РУМЕН ПОРОЖАНОВ** |

**ДОКЛАД**

**от Вергиния Кръстева – заместник-министър на земеделието, храните и горите**

**ОТНОСНО:** Проект на Наредба за изменение и допълнение на Наредба № 3 от 1999 г. за създаване и поддържане на регистър на земеделските стопани

**УВАЖАЕМИ ГОСПОДИН МИНИСТЪР,**

На основание § 4 от допълнителните разпоредби на Закона за подпомагане на земеделските производители внасям за издаване проект на Наредба за изменение и допълнение на Наредба № 3 от 1999 г. за създаване и поддържане на регистър на земеделските стопани, обн. ДВ, бр. 10 от 1999 г., (Наредба № 3 от 1999 г.)

С предложените в Наредбата изменения се цели актуализация на текстове от наредбата. Предлага се също така да се предостави възможност на земеделските стопани за съкратено разпечатване на Таблица 1 от Анкетния формуляр за използваната земеделска земя без това да засегне пълнотата на информацията, съхранявана в програмата на регистъра на земеделските стопани. Заложено е и при техническа възможност с цел намаляване на административната тежест на земеделските стопани при попълването на документите за регистрация/ пререгистрация/ актуализация служебно да им бъде предоставяна информация за ползваните от тях имоти.

В Таблица 2 от Анкетния формуляр на земеделския стопанин се предвижда въвеждане на нов код: „Коноп – семена за фураж“. Това се налага във връзка с обнародваната в „Държавен вестник” бр. 25 от 2018 г. Наредба № 1 от 2018 г. за условията и реда за издаване на разрешение за отглеждане на растения от рода на конопа (канабис), предназначени за влакно, семена за фураж и храна и семена за посев. Кандидатите, които заявяват отглеждането на растения от рода на конопа за производство на семена, предназначени за фураж, са длъжни при регистрацията си като земеделски стопани да подадат и декларация за извършване на дейности с първични фуражи съгласно чл. 8, ал. 4 от Наредба № 3 от 1999 г. (Приложение № 3). Декларацията се проверява по служебен път от Комисията по чл. 4, ал. 1 от Наредба № 1 от 2018 г. Подаването на декларация за производство на фуражи е изискване във връзка с проследимостта на фуражите.

Към момента, при отглеждането на коноп за производство на семена за фураж в Таблица 2 от Анкетния формуляр на земеделския стопанин, площта се вписва в позиция с код „Други фуражни“ и съответно в декларацията за фуражите се отбелязва групата фуражи „Други“, към която е тази позиция. Тъй като в тази позиция се посочват много други фуражни култури, на практика не може да се осъществи проследимост на този вид фураж: коноп за производство на семена за фураж.

Предвижда се и отделянето на угарите от общия код „Други (угари и други)“ в отделен код „Угари“, тъй като угарите са специфична категория земеделска земя. Върху площите с угари се извършват обработки без обаче да се отглеждат култури / не се извършва производство. Това е значимо различие с останалата част от съдържанието на общия код, чийто смисъл е: площи с други култури / производствени площи, неизброени в останалите кодове в таблица 2.

С предложения проект в същата Таблица отпада колона 7, в която се вписват данни за намерения за следващата стопанска година. Тази колона е ирелевантна след промяната на периода за регистрация/пререгистрация на земеделските стопани от календарна година на стопанска година.

С проекта се извършва и техническо прецизиране на препратка в Наредба № 2 от 2018 г. за критериите за допустимост на земеделските площи за подпомагане по схеми и мерки за плащане на площ (обн., ДВ, бр. 29 от 2018 г.).

Предложеният проект няма да ангажира допълнителен финансов ресурс от държавния бюджет и не създава финансова тежест за адресатите на наредбата.

С проекта не се транспонират нормативни актове на институции ЕС, поради което не е приложена таблица за съответствие с правото на ЕС.

На основание чл. 26, ал. 3 и 4 от Закона за нормативните актове проектите на Наредба за изменение и допълнение на Наредба № 3 от 1999 г. за създаване и поддържане на регистър на земеделските стопани и докладът (мотивите) на вносителя са публикувани на Портала за обществени консултации и на интернет страницата на Министерството на земеделието храните и горите за срок от 30 дни.

Съгласно чл. 26, ал. 5 от Закона за нормативните актове справката за отразяване на постъпилите предложения от обществените консултации заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание § 4 от допълнителните разпоредби на Закона за подпомагане на земеделските производители предлагам да издадете предложения проект на Наредба за изменение и допълнение на Наредба № 3 от 1999 г. за създаване и поддържане на регистър на земеделските стопани.

|  |  |
| --- | --- |
| **Приложениe:**  | 1. Наредба;
2. Справка за отразяване на постъпилите становища;
3. Справка за отразяване на постъпилите предложения от обществената консултация;
4. Постъпили становища.
 |

С уважение,

**ВЕРГИНИЯ КРЪСТЕВА,**

*Заместник-министър на земеделието, храните и горите*